奉和幸韋嗣立山莊侍宴應制
作者：李嶠
朝代：唐

paragraphs: 南洛師臣契，東巖王佐居。
幽情遺紱冕，宸眷屬樵漁。
制下峒山蹕，恩回灞水輿。
松門駐旌蓋，薜幄引簪裾。
石磴平黃陸，煙樓半紫虛。
雲霞仙路近，琴酒俗塵疎。
喬木千齡外，懸泉百丈餘。
崖深經鍊藥，穴古舊藏書。
樹宿摶風鳥，池潛縱壑魚。
寧知天子貴，尚憶武侯廬。